b'\n_START_ARTICLE_\nKvitka Cisyk\n_START_PARAGRAPH_\nKvitka Cisyk (\xc4\x8ditaj: Kvitka Cisik); (ukr. \xd0\x9a\xd0\xb2\xd1\x96\xd1\x82\xd0\xba\xd0\xb0 \xd0\xa6\xd1\x96\xd1\x81\xd0\xb8\xd0\xba); (New York, 4. travanj 1953. - New York, 29. o\xc5\xbeujak 1998.); je ameri\xc4\x8dka i ukrajinska pjeva\xc4\x8dica (sopran) i violinistica, u Ukrajini posebno poznata po svojim albumima ukrajinske narodne tematike \xc2\xabPjesme Ukrajine\xc2\xbb i \xc2\xabDvije boje\xc2\xbb. Njezino ime Kvitka na ukrajinskom jeziku zna\xc4\x8di cvijet. Kod ameri\xc4\x8dke publike je tako\xc4\x91er poznatija kao Kacey ili prema inicijalima K.C.. Njezin glas se \xc4\x8desto mogao \xc4\x8duti i u ameri\xc4\x8dkim reklamama poput one za Coca Colu, American Airlines, Mr. Pibb, Sears i mnogih drugih. Puno je sura\xc4\x91ivala sa Ford poduze\xc4\x87em te je za njih stvorila poznati slogan: \xc2\xabHave you driven a Ford lately?\xc2\xbb (Jeste li vozili Ford nedavno?). Tijekom 1970.-tih je snimila dvije glazbene skladbe za film: \xc2\xabYou Light Up My Life\xc2\xbb (dobitnik Oskara, 1977.) i \xc2\xabThe One and Only\xc2\xbb._NEWLINE_Kvitkin otac je bio koncertni violinist i u\xc4\x8ditelj te ju je nau\xc4\x8dio da svira violinu sa svega pet godina. Njezine najdra\xc5\xbee pjesme su bile upravo one ukrajinske tematike, a 1980. je snimila prvi glzabeni album \xc2\xabPjesme Ukrajine\xc2\xbb koji je dobio visoke ocjene tijekom odr\xc5\xbeavanja manifestacije Ukrajinskih glazbenih nagrada 1988. godine. Njezin drugi album \xc2\xabDvije boje\xc2\xbb je bio posve\xc4\x87en \xc2\xabduhu ukrajinske du\xc5\xa1e, \xc4\x8dija krila nikada ne mogu biti slomljena\xc2\xbb. Danas se njezina oba albuma \xc4\x8desto mogu \xc4\x8duti na radiu Ukrajine te su oba albuma nominirana za nagradu Grammy Award 1990. godine. Kvitka je upisala Visoku \xc5\xa1kolu za glazbu i umjetnost u New Yorku te je ondje diplomirala 1970. godine. Kvitka je preminula od raka dojke 1998. godine.'